Det er første gang, der er kunstmesse i Aalborg. Det er på et sted, hvor der ikke tidligere har været afholdt store events. De to faktorer gjorde, at folkene bag kunstmessen NORTH drømte om, at der i weekenden ville komme 3.500 kunstinteresserede forbi. Det gjorde der. Og mange flere til. En time før lukketid søndag havde over 8.000 været forbi kunstmessen. -    Det er over al forventning og så meget mere end vi turde drømme om, siger Martin Nielsen, der sammen med Kent Wolfsen står bag kunstmessen. Spørgsmålet er nu om successen skal gentages. Der er netop fremlagt store planer for hele området omkring spritfabrikkerne og der hvor kunstmessen er blevet afholdt denne weekend er det meningen at Aalborg Teater skal ligge i fremtiden. -    I første omgang skal vi se om vi også kan holde kunstmesse der næste år, inden teatret er etableret, siger Martin Nielsen. Weekendens store publikumssucces giver også håb for det store projekt på spritfabrikkerne. -    Vi går stille og roligt rundt og smiler og tænker, hvad kan det ikke ende med, siger Martin Nielsen.

Referat:
Arrangørerne håbede, at 3.500 ville besøge kunstmessen "North" på spritfabrikkerne. En time før lukketid søndag havde over 8.000 kigget forbi.